NEKROLÓG

**Krasznavölgyi Tibor**

Budapest, 1929. április 20. – Budapest, 2019. október 12.

Polgári középosztálybeli család egyetlen gyermeke volt. Édesapja kereskedő volt, édesanyja háztartásbeli. Azt tanulta tőlük, hogy jellemhiba, ha hagyod magad átverni. A Madách Gimnáziumban érettségizett 1948-ban. Az Eötvös Loránd Tudományegyetem magyar-történelem szakát végezte el 1951-ben. Közben művészettörténeti tanulmányokat is folytatott. Végzés után Esztergomba helyezték, ahol összebarátkozott Dévényi Ivánnal a kiváló művészettörténésszel. Később Komáromba, majd Tatabányára helyezték, ahová naponta ingázott. 1954-ben került vissza Pestre a XIV. kerületbe, ahol 9 évig általános iskolában tanított. Ezt a korszakot „néptanítói rémuralomnak” szokta emlegetni. Volt egy vörös füzete, tele idézetekkel, amelyekkel a leghülyébb értekezleten is hozzá lehetett szólni. Ez, fájdalom, elveszett.

1963-ban áthelyezték Csepelre a Kossuth Lajos Gépipari Technikumba, ahol három év után az Oktatásügy Kiváló Dolgozója lett. Nemcsak az iskolai ünnepélyeket rendezte és kezelte finom iróniával, hanem színielőadásokat tanított be diákjainak Kisfaludy Károly Kérőkjétől Oscar Wilde Saloméjáig. Tanítványai elbeszélései szerint humánus, megértő és baráti légkört teremtett, a lustákat is megértette és nem erőltette, de ha rossz napja volt, sápadtan súgták egymásnak: „Vigyázzatok Cézárnál temetés van!”. A szünetekben tudós barátjával Nyomárkay Istvánnal rótták a folyosókat és izgatottan váltották a világot. Imádott utazni és ezt tanulásra és tanításra használta. Művészettörténeti szakkörön vetítette az utazásai során készült diaképeket, de vitte tanítványait mozielőadásokra is. Az ott-alvós kirándulásokat kerülte, mert nem szerette a romantikát és a kényelmetlenséget, az érzelmektől meg férfiasan viszolygott . Amikor valami méltánytalan megkülönböztetés miatt 1985 nyarán bejelentette, hogy otthagyja a Kossuthot az igazgató hápogni kezdett, hogy ”majd korrigálunk, Tiborkám”. Még évtizedekkel később is diadalmas mosollyal mesélte, hogy azt válaszolta neki: „Ne fáradjatok, különben is holnap elrepülök New Yorkba.”

1985-től nyugdíjba vonulásáig, 2005-ig a Frankel, később Csonka Szakközépiskolában tanított magyart. Empátiáját ifjúsági tanácsadó tanárként is kamatoztatta, de jelen sorok írójának is több konfliktusát elsimította. 1987-ben indította el a múzeumi szakkört, amelyet mi, a barátai átvettünk és folytatunk. Zum-zumnak nevezzük, mert egyszer valami tanítvány elsütötte Tibornak, hogy „zum-zum, de szép múzeum”. Legszebb emlékeim közé tartozik, amikor tán ’96-ban az iskola autóbuszán körbejárta velünk a Rózsadombot és megtanította a fiúknak, hogy a jó házhoz nem elég, ha pénzed van, ízlésednek is kell lennie. Szórakoztatva tanított, de az órán a rendbontást nem tűrte. A rendszerváltáskor néhány napig látogatható volt a gödöllői Grassalkovich Kastély, úgy ahogy a szovjet hadsereg kivonult belőle. Tibornak volt egy könyve az eredeti berendezésről, azt hozta magával, hogy a lepusztult termekben megmutassa a régi képeket. Bravúros volt az 1997. október 19-i zum-zum. A Szépművészetibe készültünk, de nem engedtek be bennünket, mert Habsburg György ott tartotta a lakodalmi ebédjét. Tibor átterelt bennünket a tér túlsó oldalán a Műcsarnokba, ahol a Caricin Múzeum , meg egy svájci gyűjtemény anyagából a húszas évek szovjet neoavangárd művészetéről tartott lebilincselő vezetést felkészülés nélkül. Az ezredforduló után a nagy múzeumok már csak saját munkatársaik tárlatvezetéseit engedélyezték.

Tibor neve azonban ismert volt művészettörténész és muzeológus körökben, és neki szabadott. Emlékszem, hogy amikor az Iparművészeti Múzeumban a szecesszió kiállítást mutatta meg nekünk, a múzeum igazgatóhelyettese csatlakozott a csoportunkhoz. Szerette a modern művészeteket, de kiválóan ismerte az ókort és mindenre tudott külföldön látott párhuzamokat mondani. Azt tanította, hogy a modern művészetet nem megérteni kell, hanem ráhangolódni. 2001-ben 50 év tanítás után szolgálati emlékérmet kapott. Tüntetően az iskolában, az íróasztal-fiókjában hagyta, amikor eljött nyugdíjba. Nem azért csinálta, hogy a buksiját simogassák.

A kilencvenedik születésnapjára a múzeumi szakkör egy emléklappal lepte meg, amelyet negyvenhatan írtunk alá. Ezt viszont megőrizte. Amikor már nem tudott velünk jönni, tanácsokat, támpontokat adott a felkészüléshez és érdeklődve hallgatta meg utólagos beszámolómat. Két héttel a halála előtt a szentendrei magyar szürrealisták kiállításáról meséltem és neki előbb jutott eszébe Piet Mondrian neve, amit én nem bírtam kinyögni. Stílszerűen az utolsó zum-zum előtt egy órával aludt el örökre. A túlvilágot úgy képzelte, ahogy Tintoretto Il Paradiso című képén, a Dózse-palotában láthatjuk. Lelkek törekszenek az Örökkévaló felé. Ő már ott van. Isten veled, Mester.

Budapest, 2019. 10. 15.

Balogh Péter